<classify> Majira ya saa tano kamili usiku kwa saa za Afrika Mashariki, Tanzania na Kenya watakuwa uwanjani kupambana kuwania nafasi ya kufuzu hatua 16 bora, mchezo wa Kundi C utakaofanyika katika Uwanja wa June 30 unaomilikiwa na Jeshi la Anga nchini Misri kwenye michuano ya Afcon 2019. Tanzania na Kenya wote wanaingia katika mchezo huu, wakiwa wamejeruhiwa baada ya kufungwa na Senegal na Algeria mtawalia. Kwa kuangalia haraharaka mchezo huu utakuwa na ugumu na upinzani wa aina yake kwani timu zote mbili zinajuana vilivyo kutokana na ukaribu baina yao. Kwa mujibu wa takwimu za Fifa, kwa sasa Kenya wapo juu kidogo ya Tanzania, ila hawaaachana mali, hivyo mchezo lazima utakuwa na upinzani wa hali ya juu. KOCHA Mkuu Taifa Stars, Emmanuel Amunike amesema ana matumaini makubwa ya kufanya vizuri katika mchezo huo ambapo amesisitiza kuwa atambua Kenya ni timu nzuri na ina wachezaji wazuri,lakini hilo halimpi shida kwakuwa viwango vya wachezaji wa Kenya na vya wachezaji wa Tanzania vinalingana, hivyo hana wasiwasi wa kupata matokea katika mchezo huo. Timu zote ni za kutoka Afrika Mashariki na Kenya ni majirani zetu,na wote tunazungumza lugha ya Kiswahili, kwa hiyo hakuna kitu cha kujificha kitu kikubwa ni kwamba ni kwa jinsi gani tutaweza kufanya katika huo mchezo,tulionao katika mchezo wa Senegal wachezaji walikuwa na uoga, lakini siwezi kuwalaumu, kwakuwa haya ni mashindano yao makubwa kucheza, amesema na kuongeza: Kitu kikubwa cha muhimu ambacho tunachokifanya kwasasa ni kuwapa moyo kuwajenga kiakili na kuwajengea ubora zaidi uwanjani wachezaji kabla ya mchezo wetu unaofuata,binafsi nina wachezaji bora na wenye uwezo, kwahiyo katika soka la kisasa naamini wanasifa za kushindana. Kwa upande wake, Kocha Mkuu wa Kenya Sebastien Migne amekubali kuwa walikuwa na hofu kwenye mchezo wa awali dhidi ya Algeria hali iliyosababisha kufungwa mabao 2-0 na kuweka msisitizo kwamba, watapambana kwa nguvu na ari kushinda mchezo wa leo. Harambee Stars waliruhusu mabao mawili katika kipindi cha kwanza dhidi ya Algeria yaliyofungwa na Baghdad Bounedjah na Riyad Mahrez. Hivyo Migne anafahamu fika kuwa matokeo chanya dhidi ya Tanzania, ambao pia walipoteza kwa mabao 2-0 dhidi ya Senegal, ni muhimu mno kwao kama wanataka kusaka nafasi ya kufuzu 16 bora. Kila kitu kinawezekana, Migne amesema. Tumeshawahi kucheza na Tanzania hapo kabla. Tutajitahidi na kuwafunga na kusubiri hatima katika mchezo wetu dhidi ya Senegal. Tunachotakiwa kubadilika ni kuongeza ari yetu katika kushambulia, tulipoa sana katika mchezo dhidi ya Algeria. Tulishindwa kabisa kucheza. Sisi ni timu amayo tuna uwezo mkubwa wa kujifunza kwa haraka sana. Sasa sijui kama ni faida kucheza dhidi ya majirani zetu Tanzania, lakini nitawapa jibu baada ya mchezo. Nahodha wa Taifa Stars, Mbwana Samatta anatarajia kusimama imara katika mchezo huo ili kulinda jahazi lake na kuongeza imani kwa Watanzania wanaoifuatilia timu hiyo. Tumekuwa tukiusubiri mchezo huu hamu sana. Mitaa ya Tanzania itakuwa wazi. Kila mmoja atakuwa akituangalia sisi tukiwawakilisha, Samatta amesema. Ushindi ndiyo lengo kuu, bila shaka tutafanikiwa. Tutafuata vizuri maelekezo ya kocha na hatimaye kupata ushindi. Wachezaji wa kuchungwa Tanzania Mbwana Samatta na Simon Msuva ni moja ya wachezaji hatari, hivyo Kenya wanapaswa kuwa makini sana kwenye safu yao ya ulinzi. Kenya Michael Olunga ambaye amewahi kukipiga nchini Uhispania na China anapaswa kuchungwa sana na safu ya ulinzi ya Taifa Stars kwani hatari sana akiwa langoni kwa wapinzani. Dondoo Muhimu-Huu utakuwa ndiyo mchezo wa kwanza kati ya Tanzania na Kenya katika Michuano ya Afcon. Kenya wameshinda asilimia saba tu ya michezo yao ya AFCON 115, uwaiano ambao hauridhishi miongoni mwa timu ambazo zimefanikiwa kucheza angalau mechi 15 katika mashindano hayo. -Tanzania haijawahi kushinda katika jumla ya michezo yote minne iliyocheza D1, L3 wakiwa wameruhusu wastani wa magoli 2 katika mechi tatu walizocheza. -Kenya wameshindwa kufunga katika mechi 9 kati ya 12 zilizopita kwenye mechi za Michuano ya Afcon magoli matano. -Tanzania walipiga mashuti matatu katika mchezo dhidi ya Senegal, moja lililenga lango. Ni Uganda pekee dhidi ya Misri mwaka 2017 walipiga machache 2 katika mchezo mmoja.  <topic>: MICHEZO 